Broj: 711-I-1157-P-107-14/18-12-8

Zagreb, 31. kolovoza 2018.

**Povjerenstvo za odlučivanje o sukobu interesa (u daljnjem tekstu: Povjerenstvo)** na temelju članka 104. stavka 1. Zakona o općem upravnom ostupku („Narodne novine“, broj 47/09.) i članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI) dana 31. kolovoza 2018.g. donosi sljedeći:

**ISPRAVAK ODLUKE**

 **Ispravlja se Odluka Povjerenstva broj: 711-I-269-P-107-14/18-08-8 od 15. prosinca 2016. g. u predmetu dužnosnika Željka Turka, gradonačelnika Grada Zaprešića i dužnosnika Damira Benčevića, zamjenika gradonačelnika Grada Zaprešića, na način da se u obrazloženju navedene Odluke:**

**- na 10. stranici, u 3. odlomku, 3. rečenici riječ „Varaždina“ zamjenjuje riječju „Zaprešića“ te**

**- na 10. stranici, u 5. odlomku, riječi „Predragu Stojanoviću“ zamjenjuju riječima: „Damiru Benčeviću“.**

**O b r a z l o ž e n j e**

Povjerenstvo je na 161. sjednici održanoj 15. prosinca 2016.g. donijelo Odluku broj: 711-I-269-P-107-14/18-08-8 kojom je u točci I. izreke utvrđeno da je istovremenim obnašanjem dužnosti zamjenika gradonačelnika Grada Zaprešića i obavljanjem funkcije člana Nadzornog odbora trgovačkog društva Zaprešić d.o.o. u razdoblju od 23. svibnja 2011.g. do 19. prosinca 2013.g., dužnosnik Damir Benčević, zamjenik gradonačelnika Grada Zaprešića, počinio povredu članka 14. stavka 1. ZSSI-a. Točkom II. izreke iste Odluke utvrđeno je da je propustom prijenosa upravljačkih prava na temelju udjela u kapitalu trgovačkog društva Veterinarska stanica d.o.o. na povjerenika u razdoblju od 10. ožujka 2011.g. do 14. travnja 2014.g., dužnosnik Damir Benčević počinio povredu članka 16. stavka 1. ZSSI-a. Točkom IV. izreke predmetne odluke dužnosniku Damiru Benčeviću je za povrede opisane pod točkama I. i II. izreke, izrečena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 5.000,00 kn koja će se izvršiti u 5 jednakih uzastopnih mjesečnih obroka, svaki u pojedinačnom iznosu od 1.000,00 kn.

Prilikom izrade pisanog otpravka navedene Odluke došlo je do pogreške u pisanju te je u obrazloženju Odluke, na 10. stranici, u 3. odlomku, 3. rečenici pogrešno navedena jedinica lokalne samouprave u kojoj dužnosnik Damir Benčević obnaša dužnost, odnosno umjesto Grada Zaprešića naveden je Grad Varaždin. Također, na istoj stranici u 5. odlomku pogrešno je navedeno ime dužnosnika u donosu na kojeg je odluka donesena te je umjesto dužnosnika Damira Benčevića naveden dužnosnik Predrag Stojanović.

Člankom 104. stavcima 1. i 2. Zakona o općem upravnom postupku („Narodne novine“, 47/15., u daljnjem tekstu: ZUP) propisano je da javnopravno tijelo može rješenjem ispraviti pogreške u imenima ili brojevima, pisanju ili računanju te druge očite netočnosti u rješenju koje je donijelo ili u njegovim ovjerenim prijepisima. Ispravak pogreške proizvodi pravni učinak od dana od kojeg proizvodi pravni učinak rješenje koje se ispravlja.

S obzirom da se predmet vodio u odnosu na dužnosnike Željka Turka, gradonačelnika Grada Zaprešića i Damira Benčevića, zamjenika gradonačelnika Grada Zaprešića te da iz izreke predmetne Odluke, kao i iz preostalog dijela obrazloženja nedvojbeno proizlazi da je dužnosnik Damir Benčević, zamjenik gradonačelnika Grada Zaprešića počinio povrede članka 14. stavka 1. i članka 16. stavka 1. ZSSI-a te mu je za isto izrečena sankcija, bilo je potrebno izvršiti ispravak obrazloženja Odluke na način naveden u izreci.

Slijedom navedenog, Povjerenstvo je donijelo odluku kako je navedeno u izreci ovoga akta.

PRESJEDNICA POVJERENSTVA

 Nataša Novaković, dipl.iur.

Dostaviti:

1. Damir Benčević, elektronička dostava

2. Željko Turk, elektronička dostava

2. Objava na internetskoj stranici Povjerenstva

3. Pismohrana